วิริยะฯลงสนามชิงเบี้ย ประกันบิ๊กไบค์ซ่อมห้าง
วิริยะฯ เอาใจคนรักบิ๊กไบค์ประกันซ่อมห้างรองรับนักบิดไฮโซ ทำยอดขายโตกว่า 120%
24 ก.ย. 2558

วิริยะฯ เอาใจคนรักบิ๊กไบค์ประกันซ่อมห้างรองรับนักบิดไฮโซ ทำยอดขายโตกว่า 120% 
นายกฤษณ์ หิญชีระนันทน์ ผู้จัดการฝ่ายการตลาด บริษัท วิริยะประกันภัย เปิดเผยว่า บริษัทได้ออกกรมธรรม์ใหม่ ประกันภัยรถจักรยานยนต์ขนาดใหญ่หรือบิ๊กไบค์ ประเภท 1 (ซ่อมห้าง) โดยมีขนาดเครื่องยนต์เกิน 250 ซีซี ขึ้นไป ให้ความคุ้มครองสำหรับรถป้ายแดงและรถที่ต่ออายุกับบริษัทที่มีอายุรถ 2 ปี
ทั้งนี้ จะคุ้มครองความรับผิดต่อบุคคลภายนอก ความเสียหายต่อชีวิต ร่างกายหรืออนามัย ไม่เกิน 5 แสนบาท/คน ไม่เกิน 10 ล้านบาท/ครั้ง ความเสียหายต่อทรัพย์สินไม่เกิน 2.5 ล้านบาท/ครั้ง ที่เกิดจากการเฉี่ยวชน สูญหาย ไฟไหม้ ในวงเงินคุ้มครองไม่เกินทุนประกันภัย โดยมีความเสียหายส่วนแรก 1 หมื่นบาท/ครั้ง และยังมีความคุ้มครองอุบัติเหตุส่วนบุคคล 1 แสนบาท/คน ค่ารักษาพยาบาล 5 หมื่นบาท/คน (คุ้มครองผู้ขับขี่ 1 คน และผู้โดยสาร 1 คน ส่วนการประกันตัวผู้ขับขี่ในคดีอาญาคุ้มครองตั้งแต่ 1.5–5 ล้านบาท)
สำหรับอัตราเบี้ยประกันภัยขึ้นอยู่กับทุนประกันภัยของรถแต่ละคัน โดยมีเบี้ยเริ่มต้นที่ 1.77 หมื่นบาท มีทุนประกันคุ้มครองอยู่ระหว่าง 1.55 แสนบาท จนถึงเกินกว่า 8 แสนบาท
นายกฤษณ์ กล่าวว่า ปัจจุบันภาพรวมของตลาดรถจักรยานยนต์ขนาดใหญ่หรือบิ๊กไบค์ มีอัตราการเติบโตกว่า 120% โดยครึ่งปีแรกมียอดผู้จดทะเบียนเฉลี่ย 1.37 หมื่นคัน และมีแนวโน้มที่จะขยายตัวเติบโตอย่างต่อเนื่อง ซึ่งเป็นผลมาจากการที่ภาครัฐได้เริ่มลดอัตราภาษีอากรภายใต้ข้อตกลงหุ้นส่วนเศรษฐกิจไทย-ญี่ปุ่น (JTEPA) มีผลบังคับใช้ตั้งแต่ปี 2550 เป็นต้นมา ทำให้รถจักรยานยนต์ 250 ซีซีขึ้นไป จะเสียภาษีอากรลดลงเรื่อยๆ และในวันที่ 1 เม.ย. 2560 อัตราภาษีอากรจะเป็น 0%
นอกจากนี้ รถจักรยานยนยต์บางรุ่นในบางค่ายมีราคาจำหน่ายที่ถูกลง เพราะอัตราภาษีนำเข้าที่ลดลงตามเงื่อนไขหรือข้อตกลงต่างๆ รวมไปถึงบางค่ายมีการปรับเปลี่ยนผู้นำเข้า และมีกลยุทธ์ทางด้านการตลาดใหม่ๆ มากระตุ้นยอดขาย ที่สำคัญยังมีกลุ่มผู้ที่ชื่นชอบรถบิ๊กไบค์ซึ่งมีกำลังซื้อสูงอีกเป็นจำนวนมาก ยิ่งทำให้ตลาดยบิ๊กไบค์น่าจะเติบโตได้ดีด้วย รวมถึงเป็นการตอบโจทย์ไลฟ์สไตล์ของคนรักบิ๊กไบค์ ที่มีการรวมกลุ่มจัดทริปขับขี่รถท่องเที่ยวทางไกลด้วย
ทั้งนี้ ปัจจุบันบริษัทที่ขายประกันบิ๊กไบค์ประเภท 1 ประกอบด้วย บริษัท ประกันคุ้มภัย ที่ให้ความคุ้มครองรถบิ๊กไบค์ที่มีราคาตั้งแต่ 1 แสนบาทขึ้นไป